รัฐบาลไทย-ข่าวทำเนียบรัฐบาล-ร้อยเอก ธรรมนัส พร้อมมอบของขวัญปีใหม่ให้กับพี่น้องเกษตรกรทั้งแผ่นดิน
วันเสาร์ที่ 2 ธันวาคม 2566
ร้อยเอก ธรรมนัส พร้อมมอบของขวัญปีใหม่ให้กับพี่น้องเกษตรกรทั้งแผ่นดิน
ร้อยเอก ธรรมนัส พร้อมมอบของขวัญปีใหม่ให้กับพี่น้องเกษตรกรทั้งแผ่นดิน หลังลงนามในราชกิจจานุเบกษา เปลี่ยน ส.ป.ก. 4-01 เป็นโฉนดที่ดินเพื่อการเกษตร และเตรียมลุยโครงการโฉนดต้นไม้ เพื่อสร้างมูลค่าเพิ่มต่อไป
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เยี่ยมชมการให้บริการรับคําร้องขอออกโฉนดเพื่อการเกษตร โดยมีนายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ นายพีรพันธ์ คอทอง รองปลัดกระทรวงเกษตรและสหกรณ์ และผู้บริหารกระทรวงเกษตรและสหกรณ์ เข้าร่วม ณ โรงเรียนสว่างแดนดิน จ.สกลนคร ทั้งนี้ สํานักงานการปฏิรูปที่ดินจังหวัดสกลนคร ได้ประกาศเขตดําเนินการปฏิรูปที่ดิน จํานวน 1,301,698 ไร่ ในพื้นที่ 18 อําเภอ 77 ตําบล คิดเป็นร้อยละ 21.68 ของเนื้อที่ทั้งจังหวัด และร้อยละ 39.38 ของพื้นที่การเกษตรทั้งหมด มีผลการดําเนินงานของสํานักงานการปฏิรูปที่ดินจังหวัดสกลนคร ที่ผ่านมาได้ดําเนินการปฏิรูปที่ดินแล้ว 18 อําเภอ 74 ตําบล เนื้อที่ดําเนินการที่ดินของรัฐ จํานวน 1,090,658 ไร่ เกษตรกรได้รับการอนุญาตเข้าทําประโยชน์ในเขตปฏิรูปที่ดินแล้ว จํานวน 81,832 ราย 114,723 แปลง 993,757 ไร่ และดําเนินการที่ดินเอกชน จํานวน 6 แปลง เนื้อที่ ประมาณ 47 ไร่ และได้มีการบูรณาการร่วมกับหน่วยงานต่าง ๆ ในกระทรวงเกษตรและสหกรณ์เพื่อส่งเสริมพัฒนาอาชีพให้เกษตรกรสามารถประกอบอาชีพในแปลงเกษตรกรรมของตนได้อย่างยั่งยืน อย่างไรก็ตาม กระทรวงเกษตรฯ โดยสํานักงานการปฏิรูปที่ดินเพื่อเกษตรกรรม หน่วยงานสังกัดกระทรวงเกษตรและสหกรณ์ และหน่วยงานบูรณาการให้ความสําคัญกับการจัดที่ดินทํากินให้เกษตรกร และมอบหนังสืออนุญาตให้เข้าทําประโยชน์ในเขตปฏิรูปที่ดิน เพื่อเป็นการแสดงสิทธิ์การเข้าทําประโยชน์ในที่ดินตามกฎหมายปฏิรูปที่ดิน ตลอดจนการรับคําขอออกโฉนดเพื่อการเกษตร เพื่อให้เกษตรกร สามารถเข้าถึงสิทธิและแหล่งเงินทุนมากขึ้น รวมทั้งมีการส่งเสริมพัฒนาอาชีพตามศักยภาพของพื้นที่ เพื่อให้ราษฎรมีรายได้และความเป็นอยู่ที่ดีขึ้น
"เรื่องเอกสารสิทธิ์เป็นเรื่องสําคัญที่จะทําให้พี่น้องเกษตรกรมีความมั่นคง ซึ่งการเปลี่ยนจาก ส.ป.ก. 4-01 เป็นโฉนดเพื่อการเกษตร ตอนนี้ทําได้แล้ว โดยเมื่อวานนี้ (1 ธ.ค. 66) ได้ลงนามเพื่อประกาศในราชกิจจานุเบกษา ภายใน 15 ธ.ค. 66 นี้ จะทําให้พี่น้องเกษตรกรได้รับโฉนดพร้อมกันทั่วประเทศไทยในวันที่ 15 ม.ค. 67 โดยมีนายกรัฐมนตรีเป็นประธาน นอกจากนี้ ยังมีแนวทางการจัดทําโฉนดต้นไม้ ที่เป็นไม้เศรษฐกิจ ที่จะสร้างมูลค่าให้กับเจ้าของที่ดิน ซึ่งหลังจากทําเรื่องโฉนดที่ดินเพื่อการเกษตรแล้ว จะทําเรื่องโฉนดต้นไม้ต่อไป" ร้อยเอก ธรรมนัส กล่าว
จากนั้นรัฐมนตรีว่าการกระทรวงเกษตรและสหกรณ์ได้ติดตามผลการดําเนินงานตามแผนงาน/โครงการพัฒนาแหล่งน้ําในพื้นที่อําเภอสว่างแดนดินซึ่งกรมชลประทานมีแผนพัฒนาแหล่งน้ําในพื้นที่อําเภอสว่างแดนดินและอําเภอส่องดาว จังหวัดสกลนคร อาทิ แก้มลิง อาคารบังคับน้ํา สถานีสูบน้ํา และฝาย รวมทั้งสิ้น 13 โครงการ โดยขณะนี้อยู่ระหว่างเสนอขอรับการสนับสนุนงบประมาณ หากดําเนินการแล้วเสร็จทั้งหมด จะเป็นแหล่งน้ําต้นทุนเพื่อการอุปโภคบริโภค รวมไปถึงเกษตรกรรม ลดปัญหาการขาดแคลนน้ํา เพิ่มที่ชลประทานสร้างรายได้ที่มั่นคงมากยิ่งขึ้นให้แก่เกษตรกร อีกทั้งยังช่วยลดปัญหาอุทกภัยในช่วงฤดูน้ําหลาก ลดความสูญเสียต่อทรัพย์สินและพื้นที่เกษตรกรรมได้อีกด้วย
สําหรับในส่วนของสัญญาและกรรมสิทธิ์ธนาคารโค-กระบือเพื่อเกษตรกร ตามพระราชดําริ ในปีงบประมาณ พ.ศ. 2566 กรมปศุสัตว์ ได้มอบกรรมสิทธิ์แม่โค - กระบือในพื้นที่จังหวัดสกลนคร เป็นกรรมสิทธิ์แม่โค จํานวน 546 ราย และกรรมสิทธิ์แม่กระบือ จํานวน 266 ราย รวมเป็น จํานวน 812 ราย คิดเป็นมูลค่า 23,548,000 บาท และมอบสัญญายืมโค-กระบือเพื่อการผลิต จํานวน 1,173 ตัว เป็นโค จํานวน 718 ตัว กระบือ จํานวน 355 ตัว รวมเป็นมูลค่า 30,754,000 บาท ปัจจุบันในพื้นที่จังหวัดสกลนคร มีสัตว์ของโครงการธนาคารโค-กระบือเพื่อเกษตรกร ตามพระราชดําริ จํานวน 9,887 ตัว เป็นโค จํานวน 6,239 ตัว เป็นกระบือ จํานวน 3,648 ตัว
นอกจากนี้ ภายในงานรัฐมนตรีว่าการกระทรวงเกษตรและสหกรณ์ได้มีการมอบพันธุ์ปลา มอบผลิตภัณฑ์สารเร่ง และเมล็ดพันธุ์ปอเทือง มอบต้นพันธุ์และเมล็ดพันธุ์ และไตโคเดอร์มา มอบชุดโซล่าเซลล์พร้อมบ่อบาดาล จํานวน 2 ราย มอบลานรวบรวมยางพารา จํานวน 2 สถาบันเกษตรกร และมอบหนังสืออนุญาตให้เข้าทําประโยชน์ในเขตปฏิรูปที่ดิน (ส.ป.ก. 4-01) ให้กับเกษตรกร จํานวน 100 ราย และตรวจเยี่ยมนิทรรศการของหน่วยงานในสังกัดด้วย